Ewari aba tai waya ɨtꞌaa tꞌɨ̃de wãdakꞌãri ɨtꞌaa tꞌɨ̃patapꞌedaamaa,
unujida awẽra.
Mãgɨ́ awẽra esclava paji.
Mãgɨpa ne–inaa pꞌasaitꞌee bɨ jarapachi,
ichi kꞌapꞌɨade netuara merãtɨa bada perã.
Mapa ma awẽra chiparipa pꞌaratꞌara jitapachi ichi kꞌaurepa.
Mãgɨ́ awẽra tai tꞌẽe bia wãpachi:
—Nãgɨ́ eperãarã Tachi Akꞌõre Waibɨapa pëida jarateedamerã sãga eperãarã ɨtꞌaa wãdai.
Ewari chokꞌara mãga oopachi tai wãrutamaa.
Mata ewari aba Pablopa ũriamaadaikꞌãri,
ãpɨtee akꞌɨji mãikꞌaapa mãgaji ma netuara kꞌapꞌɨade merãtɨa badamaa:
—Jesucristo jõmaarã poro waibɨa perã,
ichi tꞌɨ̃de mɨa pɨmaa jara bɨ uchiadaimerã jã wẽra kꞌapꞌɨadeepa.
Aramata ma netuara uchiadachi.
Ma awẽra chipariirãpa mãga unudakꞌãri,
kꞌawaajida ãchi pꞌaratꞌa waa pꞌoyaa jitada–e iru kꞌapꞌɨa.
Mapa Pablo Silas ome jita atadapꞌeda,
ateejida ãchi pꞌuurudepema poroorãmaa,
mãgɨɨrã chipꞌedaipatapꞌedaamãi.
Ma Romadepema poroorãmaa ateedapꞌeda,
mãgajida:
—Na judiorãpa tachi pꞌuuru pidaarã kꞌĩraupirutada ajida,
mãikꞌaapa ne–inaa jarateemaa pꞌanɨ tachi Romadepemaarãpa oopata awara.
Taipa mãga ũri kꞌiniada–e pꞌanɨda ajida.
Mãpai pꞌuuru pidaarã chokꞌara seedachida.
Ãchi poroorãpa Pablo Silas ome pꞌaru ẽrapijida mãikꞌaapa wɨpijida pakꞌurupa.
Pia wɨpitꞌaadapꞌeda,
carcelde tꞌɨtꞌaajida mãikꞌaapa carceldepema jɨ̃aparimaa jarajida pia jɨ̃amerã,
carceldeepa uchiapiamaapa.
Chi jɨ̃aparipa mãga ũrikꞌãri,
calabozo edupɨara badade tꞌɨ nɨ̃bɨji mãikꞌaapa ãchi bɨɨrɨ tꞌɨkꞌooji cepode.
Mãgá iru pꞌanajida mĩda,
Pablo Silas ome ɨtꞌaa tꞌɨ̃maa mãikꞌaapa kꞌarimaa pꞌanajida Tachi Akꞌõremaa.
Jõdee chi apemaarã carcel pidaarãpa ũrii pꞌanajida.
Esapɨte pakꞌãri,
awẽrachai golpe wëre nɨ̃beeji.
Ma carcel perá tꞌeedachi.
Aramata chi puerta jõmaweda ewakꞌoodachida.
Presoorã juade nɨ̃bada cadena mãikꞌaapa cepo ichiaba jõma ẽtꞌakꞌoodachida.
Ma carceldepema jɨ̃aparipa unukꞌãri chi puerta jõma ewa jẽra bɨ,
ichi espada ẽtꞌa ataji ichi juadoopa piudariitꞌee,
carcel pidaarã jõma uchiadai pꞌanɨ jĩakꞌaapa.
Mamĩda Pablopa biaji ichi badamãiipa mãgɨ́ jɨ̃aparimaa:
—¡Jãgá oonáaji!
¡Tai jõma nama pꞌanɨpɨ!
Mãpai carceldepema jɨ̃aparipa lámpara aneepipꞌeda,
tꞌĩudachi Pablo mãikꞌaapa Silas pꞌanadapꞌedaamãi.
Ãchi kꞌĩrapite wɨrrɨwɨrrɨa bedabai nɨ̃banaji pꞌera nɨ̃bɨpa.
Uchia pꞌe atapꞌeda calabozo edupɨara bɨdeepa,
mãgaji:
—Jarateepataarã,
¿kꞌãata ooipia bɨma aji,
mɨ ɨtꞌaa wãitꞌee?
Mãpai pꞌanaujida:
—Jesucristode ijã́aji.
Mãgara pɨ,
pɨchi tedepemaarã ome ɨtꞌaa wãdayada ajida.
Mãpai Tachi Akꞌõrepa jara pëida Cristode jarateejida ma jɨ̃aparimaa mãikꞌaapa ichi tede pꞌanadapꞌedaarãmaa.
Aramata ma carceldepema jɨ̃aparipa Pablo Silas ome ateeji sɨɨkꞌooitꞌee ãchi kꞌapꞌɨade tꞌudakꞌa jẽra bada.
Maapꞌeda iru ichi tedepemaarã ome poro choopijida.
Mãpai teedaa pꞌe ateepꞌeda,
nekꞌopiji.
Ma carcel jɨ̃apari ichi tedepemaarã ome o–ĩa pꞌanajida Tachi Akꞌõrede ijãadapꞌedaa perã.
Aɨ norema tapꞌeda Romadepema poroorãpa ãchi jɨ̃apataarã pëijida ma carceldepema jɨ̃aparimaa,
Pablo Silas ome uchia pëimerã.
Maperã carceldepema jɨ̃aparipa mãgaji Pablomaa:
—Mɨ poroorãpa jara pëi pꞌanɨda aji,
parã uchia pëimerã.
Mapa kꞌãiwee wã́tɨ namãikꞌaapa.
Mamĩda Pablopa mãgaji Romadepema poroorãpa pëidapꞌedaarãmaa:
—Tai aukꞌa Romadepemaarã pꞌanɨta,
wɨjidada aji,
jõmaarã kꞌĩrapite,
charramaa ateeda–ee.
Maapꞌeda carcelde tꞌɨpijida.
Ɨ̃rá jõdee,
¿merã uchiapi kꞌinia pꞌanɨ–ekꞌã?
¡Mãga–epɨ!
Namãikꞌaapa wãda–eda aji,
ãchia uchia pëi cheda–emãi ãchi kꞌĩradoopa.
Pablopa jarada ãchi poroorãmaa jaranadakꞌãri mãikꞌaapa jã eperãarã aukꞌa Romadepemaarãda adakꞌãri,
mãɨrã poroorã pꞌeradachida,
ãchia wɨpidapꞌedaa perã mãikꞌaapa carcelde tꞌɨ nɨ̃bɨdapꞌedaa perã.
Mapa chedapꞌeda,
chupɨria iidijida Pablomaa Silas ome perdonaadamerã ãchia oodapꞌedaa.
Mãpai uchiapijida carceldeepa mãikꞌaapa pꞌuurudeepa.
Pablo Silas ome ma carceldeepa uchiadapꞌeda,
wãjida Lidia temaa.
Mama ijãapataarã jõmaarãmaa ũraajida tꞌãri o–ĩa pꞌaneedamerã.
Maapꞌeda wãjida ma pꞌuurudeepa.